Scholtz moet dalk hoes | News24
Scholtz moet dalk hoes
CHRISTO SCHOLTZ, medebe-skuldigde van John Block, gewese Noord-Kaapse ANC-leier, sal sowat R60 miljoen aan die nasionale vervolgingsgesag (NVG) se beslagleggingseenheid moet betaal as die regter in die NVG se guns beslis.
Dié geld is na bewering die opbrengs van korrupte huurkontrakte met die staat, asook die waardevermeerdering van die betrokke geboue.
Scholtz en Block, wat voorheen die Noord-Kaapse LUR vir finansies, ekonomiese ontwikkeling en toerisme was, is in Oktober verlede jaar in die Noord-Kaapse hooggeregshof aan korrupsie en geldwassery skuldig bevind.
Die regter het bevind dat Block sy invloed gebruik het sodat Trifecta huurkontrakte teen ongehoorde pryse met die staat kon bekom.
Die huurooreenkomste wat in die beslagleggingsaansoek ter sprake is, is die Kimberlite Hotel vir die departement van sport, kuns en kultuur, die Noord-
Kaapse opleidingsentrum vir die departement van landbou en die Du Toitspan-gebou in Kimberley, asook geboue in Douglas, Springbok en Kuruman vir die departement van maatskaplike ontwikkeling.
Adv. Jaap Cilliers, SC, vir Scholtz, wat die aansoek teenge-staan het, het aangevoer dat die waarde van enige gebou oor tien jaar sal vermeerder. Die waardevermeerdering het niks met die huurkontrakte te make nie.
Cilliers het aangevoer dat die staat homself wil verryk en die beskuldigde onnodig wil straf.
Scholtz het, om tyd te bespaar, 'n ooreenkoms met die beslagleggingseenheid aangegaan. Hy sal R6 miljoen vir die beweerde onregmatige wins uit die huurkontrak en R54 miljoen vir die geboue se waardevermeerdering betaal. Hy sal die bedrae betaal indien die regter die staat se aansoek handhaaf.